
Republika Hrvatska
 Općinski sud u Rijeci	
      Prekršajni odjel
                                                                                            Posl.br. Pp-1801/2025-3

U  I M E  R E P U B L I K E  H R V A T S K E

P R E S U D A

           Općinski sud u Rijeci, po sucu Vladi Pleše, na temelju prijedloga više sudske savjetnice Karoline Dragojević, u prekršajnom postupku protiv okrivljene Elvise Vidmar zbog djela prekršaja iz članka 40. stavka 1. točke 53. i stavka 2. Zakona o ograničavanju uporabe duhanskih i srodnih proizvoda („Narodne novine“ broj 45/2017, 114/2018, 98/2025) povodom prigovora okrivljene na  prekršajni nalog Državnog inspektorata, Područni ured Rijeka, Klasa:UP/I-540-02/25-02/804, Urbroj: 443-02-02-03-25-3 od 9.travnja 2025., na temelju članka 161. stavka 6. Prekršajnog zakona, ("Narodne novine" broj  107/07, 39/13, 157/13, 110/15, 70/17, 118/18, 114/22 – dalje u tekstu PZ-a) , 3. kolovoza 2026., 
p r e s u d i o  j e

        okrivljena Elvisa Vidmar, rođeno prezime Rogić, OIB: 55766400376, rođena 01.05.1969 g., u Bihaću, Bosna i Hercegovina, kći Fehima, s prebivalištem u Rijeci, Mate Sušnja 19, ranije prekršajno ne osuđivana, ostali podaci nisu poznati, 
       
                                             oslobađa se od optužbe
        da, 

I.      25.ožujka 2025., u ugostiteljskom objektu caffe bar Knedlica 1, Vukovarska 87, Rijeka, koji posluje u sastavu ugostiteljskog objekta vlasnice Elvise Vidmar, ulica Juraja Dobrile 10, Opatija, dozvolila konzumiranje duhanskih i srodnih proizvoda u svom ugostiteljskom objektu, koji se smatra zatvorenim javnim prostorom i nije ishodila Rješenje Ministarstva zdravstva kojim dokazuje da isti ispunjava uvjete iz članka 26. do 32. Zakona,

        pa da bi time postupila protivno odredbi članka 25. stavka 1. Zakona o ograničavanju uporabe duhanskih i srodnih proizvoda, te počinila djelo prekršaja iz članka 40. stavka 1. točke 53. i stavka 2. istog Zakona, 

II.   Na temelju članka 140. stavka 1. i 2. PZ troškovi prekršajnog postupka padaju na teret proračunskih sredstava suda.

Obrazloženje

1. Ovlašteni tužitelj izdao je prekršajni nalog kojim se okrivljena tereti za djelo prekršaja iz članka 40. stavka 1. točke 53. i stavka 2. Zakona o ograničavanju uporabe duhanskih i srodnih proizvoda, kako je to činjenično i pravno opisano u izreci odluke.

1.1. Prekršajni nalog stavljen je izvan snage te se isti dostavljen sudu u povodu pravodobnog, dopuštenog i potpunog prigovora smatra optužnim prijedlogom (članak 238. stavak 8. točka 4. PZ). 

2. Ispitujući optužni prijedlog, Sud je utvrdio da je djelo prekršaja koji se stavlja na teret okrivljenicima po propisu nije prekršaj.

3. Naime, člankom 25. stavkom 1. Zakona o ograničavanju uporabe duhanskih i srodnih proizvoda je propisano da se zabranjuje pušenje duhanskih i srodnih proizvoda, biljnih proizvoda i uporaba elektroničkih cigareta s nikotinskim punjenjem ili bez nikotinskog punjenja i vodenih lula u svim zatvorenim javnim prostorima. Stavkom 2. istog članka Zakona je propisano da se zatvorenim javnim prostorom smatra prostor koji ima krov i potpuno zatvoreno više od polovice površine pripadajućih stijena, kao i terase koje su ograđene staklenim stijenama ili nekim drugim materijalom. Također zatvorenim javnim prostorom smatra se prostor koji ima krov i u kojem je moguće zatvoriti više od polovice pripadajućih stijena kada su te stijene zatvorene. Člankom 40. stavkom 1. točkom 57. istog Zakona je propisano da će se novčanom kaznom od 9290,00 do 19.900,00 eura kazniti fizička osoba koja ne osigura poštovanje zabrane pušenja u zatvorenom javnom prostoru (članak 25. stavci 1. i 2.).

4. Nadalje, treba istaknuti da je zakonski opis prekršaja, odnosno njegova pravna kvalifikacija, podvođenje odlučnih činjenica sadržanih u činjeničnom opisu djela pod biće odgovarajućeg prekršaja, s time što sve odlučne činjenice moraju biti navedene isključivo u činjeničnom opisu prekršaja, pa u nedostatku nekog od konstitutivnih elemenata bića djela u činjeničnom opisu, djelo nije prekršaj.

5. Međutim, navedeni činjenični opis djela sadržan u optužnom aktu nepotpun jer iz njega ne proizlaze sva njegova zakonom propisana obilježja, jer se obzirom na zakonski opis prekršaja radi o prekršaju za čiju konkretizaciju činjeničnog opisa nužno treba navesti na koji način okrivljena nije osigurala poštivanje zabrane pušenja u zatvorenom javnom prostoru svog ugostiteljskog objekta, a to je u ovom slučaju izostalo.

6. Kako je zakonski opis, odnosno pravno kvalificiranje prekršaja podvođenje odlučnih činjenica sadržanih u činjeničnom opisu pod biće odgovarajućeg prekršaja, to sve odlučne činjenice nužno moraju biti navedene isključivo u činjeničnom opisu prekršaja, jer u protivnom, u nedostatku nekog od konstitutivnih elemenata bića prekršaja u činjeničnom opisu, opisano djelo nije prekršaj.






7. Kako je okrivljena oslobođena od optužbe, to na temelju članka 140. stavka 1. i 2. PZ troškovi prekršajnog postupka padaju na teret proračunskih sredstava suda

Rijeka, 3. kolovoza 2026.

Viša sudska savjetnica:                                                                                Sudac:
Karolina Dragojević, v.r.                                                                        Vlado Pleše, v.r.
      



Uputa o pravnom lijeku:  
	Protiv ove presude stranke imaju pravo žalbe u roku od 8 (osam) dana od dana dostave prijepisa presude. Žalba se podnosi sudu u Rijeci u 2 (dva) istovjetna primjerka, a o žalbi odlučuje nadležni Sud. 


DNA: 
1. Okrivljenoj 
2. Tužitelju

